26 Mart 15:24 | 1 271
"Ölkəmizi tanıyaq" devizi ilə keçirilən maarifləndirici tur-aksiya çərçivəsində Naxçıvan Muxtar Respublikasından Bakıya gələn məktəblilər martın 26-da Azərbaycan Milli Elmlər Akademiyasının Milli Azərbaycan Tarixi və Azərbaycan Milli İncəsənət muzeylərində olublar.
SİA-nın məlumatına görə, Naxçıvan MR-nın şəhər və rayonlarının orta ümumtəhsil məktəblərinin olan 160 nəfər 9-11-ci sinif şagirdi və onları müşayiət edən müəllimlər əvvəlcə Milli Azərbaycan Tarixi Muzeyində ölkəmizin zəngin tarixini əks etdirən sərgi və eksponatlarla, məşhur xeyriyyəçi Hacı Zeynalabdin Tağıyevin ev muzeyi, ona məxsus əşyalar, fotoşəkillər və s. ilə tanış olublar. Onlara, həmçinin arxeoloji qazıntılar zamanı aşkarlanan və müxtəlif əsrlərə aid olan arxeoloji materiallar haqqında məlumatlar verilib. Qeyd edilib ki, muzeydə müxtəlif dövrlərə aid üç yüz mindən çox eksponat qorunub saxlanılır.
Xatırladaq ki, artıq altıncı ildir Azərbaycanın orta ümumtəhsil məktəblərinin 9-11-ci sinif şagirdlərinin "Ölkəmizi tanıyaq" devizi altında Vətənimizin müxtəlif bölgələrinə maarifləndirici tur-aksiyaları təşkil olunur. Dövlətimizin başçısı İlham Əliyevin tövsiyəsinə əsasən Prezident Administrasiyasının təşkilatçılığı ilə keçirilən tur-aksiyalar gözəl ənənə halı alıb.